יצחק שולזינגר

יצחק הלוי שולזינגר (22 בפברואר 1904, ו' באדר ה'תרס"ד – 20 בדצמבר 1956, ט"ז בטבת ה'תשי"ז) היה רב ושוחט בכפר גנים (היום שכונה בפתח תקווה) ולאחר מכן ראש השוחטים והפוסק בענייני שחיטה בחיפה. כיהן כרב בית הכנסת "יוסף" בשכונת יל"ג בהדר הכרמל.

ביוגרפיה
נולד לרב אליהו דוד הלוי שולזינגר ולחוה בת הרב משה יהודה ליב הכהן. אביו היה תלמיד חכם ופעיל ציבור, ועל שמו רחוב בפתח תקווה.

למד בישיבת ראדין בראשות הרב נפתלי טרופ (הגרנ"ט). בתרפ"ד עלה לארץ עם משפחתו ולמד כעשר שנים בישיבת מרכז הרב בראשות הרב הרב קוק. קיבל הסמכה לרבנות מהרב קוק בא' באלול תרפ"ט ומהרב יעקב משה חרל"פ בתשרי תרפ"ז. כמו כן נסמך על ידי הרב אבא יעקב בורוכוב. את שלושת סמיכות אלו הדפיס בראש ספרו "אמרות יצחק" על חומש בראשית. נשא לאשה את בתו של הרב אברהם חיים צ'צ'יק, משמשו של הראי"ה קוק.

בהקדמת ספרו "אמרות יצחק" הקדיש כמה פסקאות לרבותיו בישיבת מרכז הרב:

בהמשך תיאר את קרבתו לראש הישיבה הבא, הרב יעקב משה חרל"פ, תוך שימוש בביטויי הערכה עמוקים. למד שחיטה אצל השו"ב הירושלמי הרב מנחם מנדל פרוש. בתרצ"ג מונה כרב ושוחט בכפר גנים. בהמשך כיהן כראש השוחטים והפוסק של בית המטבחיים בחיפה. היה מרבני המזרחי, כיהן כרב בית הכנסת "יוסף" ששכן בבית הספר נצח ישראל ומסר שיעורים בבית הכנסת המרכזי בעיר.

הרב שולזינגר נפטר בפתאומיות בבוקר 20 בדצמבר 1956, ט"ז בטבת ה'תשי"ז.

עמדותיו
הרב שולזינגר ראה את עצמו כתלמיד מובהק של הראי"ה קוק והיה בעל השקפות ציוניות דתיות. ספרו "אמרות יצחק" על התורה משובץ לאורכו בהתייחסות חוזרת ונשנית למדינת ישראל כאתחלתא דגאולהלדוגמה ראה עמ' יא, רפו, רפט, רצא, קנג-קנד, רמח-רמט, ועוד רבים ובשבחים לחיילי צה"ל, לצד מודעות לקונפליקט הדתי מול התנהלותה ואופיה החילוני של המדינה. דרשה מיוחדת הוא הקדיש להסכמת האומות המאוחדות בכ"ט בנובמבר על הקמת המדינה. בראש הספר נדפסו הסכמות של הרבנים יעקב משה חרל"פ, יצחק אריאלי, שלום נתן רענן, יצחק אייזיק הלוי הרצוג ובן ציון עוזיאל, ואת כתבי סמיכה לרבנות מהרב קוק ומהרב חרל"פ.

בניו של הרב שולזינגר נמנים עם הציבור החרדי. בספר שהוציאו לאחר פטירתו, תחת השם "אמרות יצחק תניינא", נדפסה הקדמה ביוגרפית על הרב שולזינגר, שבה הושמטו קשריו עם הראי"ה קוק, ישיבת מרכז הרב ורבניה, לצד אריכות רבה על לימודיו בישיבת ראדין וישיבות אירופה. לימודיו בישיבת מרכז הרב אוזכרו במשפט סתמי: "ולמד בירושלים עיה"ק כעשר שנים". בנוסף, כאשר ציטטו בניו מדברים שבהם הזכיר את רבותיו, הם מחקו אזכורים אלו באופן שיטתי.

משפחתו
בשנת תרצ"ד נשא לאישה את סימה, בתו של אברהם חיים צ'יצ'יק שהיה שמשו של הראי"ה קוק.

ילדיו:
הרב שמואל הלוי שולזינגר - רבה של קריית אתא
הרב משה מרדכי הלוי שולזינגר - בעל "משמר הלוי"
הרב אלעזר שולזינגר - חתנו של שלמה לורינץ
בתו טובה נישאה לישראל פרנקוס

חיבוריו
אמרות יצחק : על התורה - יצא לאור ב"דפוס הפועל המזרחי", ירושלים תש"י.
אמרות יצחק תנינא - לחיבור זה מצורף החיבור "תולדות יצחק" ובו חידושים ופלפולים מבני המחבר. יצא לאור ב"דפוס אשל", בני ברק (זיכרון מאיר) תשל"ד.
 ספר משמר הלויים : על סדר הדפים במסכת חולין. יצא לאור על ידי בניו, בני ברק תש"מ (הדפסה שנייה תשנ"ה).

לקריאה נוספת
הרב משה צבי נריה, 'בשדה הראי"ה', כפר הרא"ה תשנ"א, עמלה של תורה, עמ' 465–472
הרב איתם הנקין, 'שכתובי היסטוריה במשפחות תלמידי הראיה קוק זצ"ל', אסיף ג (תשע"ו), עמ' 1148–1155

קישורים חיצוניים

נו"ן, אמרות יצחק - על החלק הראשון של הספר, הצופה, 2 במרץ 1951, עמ' 5
נפטר הרב יצחק שולזינגר, שערים, 21 בדצמבר 1956, עמ' 8


הערות שוליים

קטגוריה:בוגרי ישיבת ראדין
קטגוריה:בוגרי ישיבת מרכז הרב
קטגוריה:חיפה: רבנים
קטגוריה:אנשי העלייה הרביעית
קטגוריה:שוחטים
קטגוריה:פתח תקווה: רבני שכונות
קטגוריה:כפר גנים: אישים
קטגוריה:אישים הקבורים בבית הקברות חוף הכרמל
קטגוריה:ישראלים שנולדו ב-1905
קטגוריה:ישראלים שנפטרו ב-1956